teknologiadbh - Argazkigintza digitala\nArgazkigintza lantzeko estekak:\nEgin beharreko argazkiak:\nJakingo duzu argazki bat egitea erraza dela, zure kamera digitalarekin edota sakeleko telefonoarekin argazki asko egin dituzulako dagoeneko. Baina ba al dakizu argazki on bat ateratzen?\nAurten, irakaslearekin batera, argazkingintzari buruzko oinarrizko kontzeptuak ezagutuko dituzu. Zure argazki kamera digitalaren funtzionamendua ulertuko duzu eta ematen dizkizun aukera guztiak erabiltzen saiatuko zara. Ikusiko duzun bezala, argazki politak ateratzeko argazi kamera ezagutzeaz gain, arte plastikoen oinarri berdinak erabili ditzakezu efektu ezberdinak lortzeko. Eta arte plastikoetan bezala, aursardiaz eta sormenaz aritzean ustekabeko emaitzak lor ditzakezu.\nGainera, egun, argazki digitalak hobetzeko eta beraietan efektu zirragarriak lortzeko ordenagailua laguntza-tresna paregabea dugu. Aurten GIMP programa librearen bitartez, irudi digitalei berrukituak ematen ikasiko duzu.\nArgazki kameraren osagaiak\nArgiaren tenperatura (Zurien balantzea)\nEnkoadraketa eta konposizioa\nPlanifikazioa: plano motak\nKonposizioaren oinarrizko printzipioak:\nBi herenen erregela\nEspazio plastikoaren hetereogeneotasun printzipioa\nAdierazpen elementuen adierazgarritasuna\nZer dira irudi digitalak?\nPixelak, bereizmena eta koloreak\nRGB eta CMYK kolore-sistemak\nFitxategi digitalak konprimitzea\nIrudi formatu ohikoenak\nIrudi bat gorde\nIrudiaren ezaugarriak (EZ)\nIrudia itxuraldatzeko tresnak\nArgazki kameraren elementuak\nArgazki kameraren objektiboa\nArgazki kameraren diafragma\nAurkezpen digitalak (Gazteleraz)\nEkoadraketa eta plano motak\nAurkezpen digitala (Gazteleraz)\n"En clase de plastikca"-tik\n1- Hasierako argazkiak\nPaisaia eta zerua\nLehen planoa. Makroarekin objektu txikia gertutik atera.\nGauez. Kale bat. Dena ikus behar da.\nGero flash-arik gabe\nGmail-eko kontua sortu. Ariketak 1 izeneko albuma Picasan (www.picasaweb.com) sortu eta gelakideekin eta irakaslearekin konpartitu.\n2- Foku-luzeraren efektuak: eremu-sakoneran duen eragina\nJar itzazu zure aurrean errenkadan bi objektu (bi ume, bi zutabe, bi botila, eta abar). Bata bestearen atzean egon behar dute. Bi argazki atera: bat zoom txikienarekin (W – angelu-handia) eta bestea zoom handienarekin (T-teleobjektiboa). Bigarrena ateratzeko aldendu beharko zara tamaina berdinean ateratzeko. Bietan lehenengo elementua enfokatu. Zer gertatzen da bigarrenarekin kasu bakoitzean?\n3- Argazkia mugimenduan\nLehenengo argazkian mugimenduan dagoen objektu bati argazkia atera perpendikularki, lehenagotik enfokatuta duzularik. Mugimenduaren sentsazioa hobe ikusteko erretratua eszena-modua erabili. Bigarrenean objektua jarraitu kamerarekin, enfokatuta mantendu eta parean duzunean argazkia atera (ez utzi jarraitzen). Akzioa izoztuta gelditzea hobe lortzeko kirolak eszena-modua erabili Emaitza berdina lortzen al da?\n4- Zentrotik at dagoen motibo bat enfokatzea\nAtzeko-planoa urrun duen motibo bat bilatu (kale erdian dagoen zakarrontzia, lorategi batean dagoen estatua,...). Motibo nagusia argazkiaren alde batean geratzeko enfokatuko duzu. Irakasleak esango dizu nola.\nHiru argazki berdin egingo dituzu. Horretarako kontraste handia bilatu beharko duzu (parte bat itzaletan eta bestea argiztatuta duen eraikin bateko pareta adibidez). Esposizioaren balioa (EV) aldatuz, saia zaitez lehenengoan gain-esposizioa, bigarrenean behe-esposizioa eta azkenekoan esposiziorik egokiena lortu.\n6- Esposizioaren neurketa puntua\nAurreko ariketako leku berean saia zaitez bi argazki ateratzen. Lehenengoan parte argian enfokatuko duzu eta bigarrenean parte ilunean. Bietan enkoadraketa berdina izan beharko da. Berdin ateratzen al da? Zer egin horrelako kasuetan?\n7- Argiaren difusioa\nEguneko argia difusioan eta tenperatura aldatzen doala ikusteko, egun batean zehar leku berean argazkiak aterako dituzu zure gelako lehiotik ikusten duzu paisaiari (zerua ikusten baldin bada). Hiru argazki egingo dituzu:\nGoizean, lainoa dagoenean: argi difusoa eta tenperatura altukoa.\nEguerdian, eguzkia goian dagoenean: argi gogorra eta tenperatura ertaina.\nArratsaldez, eguzkia joaten ari denean: argi difusoa eta tenperatura baxukoa.\n8- Argiztapen motak\nIrakasleak emango dizkizun argi-iturriak eta kaleko argia erabiliaz, agiztapen mota ezberdinak probatuko dituzu (Aurrekoa, albokoa, zenitala, kontrargia eta hiru-puntuko argiztapena) Hirunaka jarriko zarete eta denek bere kamerarekin egingo dituzue argazkiak. Atzeko-plano polit bat aukeratu edo muntatu ezazue.\n9- Flash-aren erabilera barrualdetan\nAriketa hau bi zatitan banatuta dago.\nAriketa honen helburua flasharekin edo flashik gabe argazkiak egitearen aldea ikustea da helburua. Lehenengo argazkian bi metroko distantziara dagoen motibo baten argazkia egingo duzu flasharekin. Bigarrenean flasharin gabe egingo duzu (gaueko eszena). Azkeneko argazki hau egiteko tripodea erabili beharko duzu edo nonbaiten eutsi kamera.\nAriketa honen helburua flash-aren iriste-puntua mugatua dela ikustea da. Flasharekin bi argazki egingo dituzu bi motibo erabiliaz (pertsona bat adibidez). Lehenengo argazkian bi motiboak aldenduta daude, hau da, bata bestearen atzean. Bigarrenean biak distantzia berdinera egongo dira kameratik.\n10- Flash-aren erabilera kanpoaldetan\nAriketa honen helburua flasha argia dagoenean erabiltzeko oso komenigarria dela ikustea da. Kontrargia dugunean, dakigunez, motiboaren silueta ikuste da, baina ezin dugu bere xehetasunik harrapatu. Arazo hau saihesteko flash-a erabili dezakegu. Beraz, kalean, bi argazki egingo dituzu. Lehenengoan kontrargian motibo baten argazkia egingo duzu eta bigarrenean flasha erabiliko duzu motibo hori argiztatzeko.\n11- Plano motak\nEgin zazpi argazki, plano mota ezberdinekin.\nEgin pertsona edo motibo berdinaren zazpi argazki, angulazio edo ikus-puntu ezberdinetatik.\n13- Motiboa nabermentzea\nMotibo bat nabermentzeko hiru truko hauek erabili ditzakegu: fondotik nabermentzea, enkoadratzeko elementuren bat erabiltzea eta espazio plastikoaren hetereogeneotasun printzipioa. Hiru moduak erabiliko ditugu:\nMotibo berdinaren (pertsona bat, objektu bat) bi argazki egingo dituzu. Lehenengoan Fondo uniforme bat eta motiboarekin kontrastea duena bilatuko duzu. Bigarrenean fondoa gehiegi apainduta egongo da edo motiboaren antzeko kolorea izango du. Zeinetan lortu duzu motiboa nabarmentzea?\nMotibo berdinarekin hirugarren argazki bat egingo duzu. Honakoan motibo hau enkoadratzeko beste elementu bat erabili dezakezu: arku bat, tutu bat, adar bat.....Lortzen al duzu orain arreta gehiago motiboarengan?\nAzkeneko ariketa honetan beste bi argazki egingo dituzu. Lehenengoan formatu bertikala erabiliko duzu eta bigarrenean horizontala. Hetereogenetasun printzipioa erabili, nahi den lekuean begirada erakartzeko.\n14- Herenen erregela\nAriketa honetan herenen erregelaren balioa egiaztatuko dugu, zortzi argazkgi atereaz bi ariketetan banatuz:\nLehendabizi horizontea nabermen bat duen paisai polit bat aukeratu. Egin hiru argazki: lehenengoan paisaiak argazkiaren 1/3-ean kokatuko da, bigarrenean erdian eta hirugarrenean 2/3-ean. Zeinek dauka konposziorik hoberena?\nOrain paisai aspergarri bat aukeratu, baina zeru polita dagoenean (hodeiekin). Egin hiru argazki: lehenengoan zeruak argazkiaren 1/3-a beteko du, bigarrenean erdia eta hirugarrenean 2/3. Zeinek dauka konposiziorik hoberena?\nOraingoan formatu bertikalarekin probatuko duzu. Motibo nagusi bati argazkia egin, motibo hau koadroaren erdian ageri dadin. Bigarren argazki bat atera, motibo hau heren bat eskuin aldean edo ezkerraldean gera dadin. Gogora ezazu enkoadraketa egin aurretik motibo nagusia enfokatu behar duzula.\n15- Begiradaren eta mugimenduaren norabidea\nOraingoan begiradaren eta mugimenduaren norabidearen garrantziari buruz hausnartuko duzu bi ariketa hauen bidez:\nHasteko ibilgailu edo mugitzen den motibo bati argazkiak egingo dizkiozu: lehendabizi motiboa zentratuko duzu. Gero ibilgailuaren atzeko aldean espazio bat utziko duzu motiboaren hasira enkoadrearen limiterakin bat eginten duelarik. Hirugarren argazkia egiteko, motiboaren aurreko aldean utziko duzu lekua. Iruzkin bat egin emaitzari buruz.\nOrain pertsona baten bi argazki egingo ditzu, plano ertaina eta formatu bertikala erabiliz. Lehenengo argazkian pertsonaiak gertuagoa duen enkoadrearen ertzarantz begiratuko du. Bigarrenenean aldiz, enkadraketan libreago geratzen den alderanuntz zuzenduko da, hau da, argazkiagn libre geratzen den lekurantz. Iruzkin bat egin emaitzari buruz.\n16- Adierazpen elementuak motibo gisa\nOraingoan begiradaren eta mugimenduaren norabidearen garrantziari buruz hausnartuko duzu bi ariketa hauen bidez: Arte plastikoen adierazpen elementuak motibo gisa erabiltzean efektu optiko eta artistiko askotarikoak lor daitezke. Azkeneko ariketa honetan hauei buruz ideia bat edukitzea eta aldi berean orain arte ikasitako guztia praktikan jartzea izango da helburua.\nPuntua adierazpen elementu gisa argazkigintzan: lau argazkietako serie bat egin, puntua adierazpen elementua delarik. Bila edo bildu itzazu puntuak naturan, egituretan, eraikinetan, objektuetan....\nLerroa adierazpen elementu gisa argazkigintzan: lau argazkietako serie bat egin, lerroa adierazpen elementua delarik. Bila edo bildu itzazu lerroak naturan, egituretan, eraikinetan, objektuetan...\nPlanoa adierazpen elementu gisa argazkigintzan: lau argazkietako serie bat egin, planoa adierazpen elementua delarik. Bila edo bildu itzazu plano ezberdinak naturan, egituretan, eraikinetan, objektuetan....\nTestura adierazpen elementu gisa argazkigintzan: lau argazkietako serie bat egin, testura adierazpen elementua delarik. Bila edo bildu itzazu plano ezberdinak naturan, egituretan, eraikinetan, objektuetan....\nKolorea adierazpen elementu gisa argazkigintzan (1): lau argazkietako serie bat egin, kolorea adierazpen elementua delarik. Bila edo bildu itzazu kolore paleta ezberdinak naturan, egituretan, eraikinetan, objektuetan....\nKolorea adierazpen elementu gisa argazkigintzan (2): Munta ezazu kolore bakarreko eszena bat (kalean, zure logelan..) kolore berdineko elementu asko bilduz eta argazki monokromatikoa egin..\n17- Efektu optikoak - mikromunduak


Alokairuko parke publikoan sartzen diren etxebizitza hutsak berritzeko diru laguntza lerroa martxan du udalak : Oarsoaldeko Hitza\nAlokairuko parke publikoan sartzen diren etxebizitza hutsak berritzeko diru laguntza lerroa martxan du udalak\nHutsik dauden etxebizitzak bizirik nahi ditu udalak, eta aldi berean, alokairu duin baten beharrean daudenei irtenbide bat eskaini. Horretarako, diru laguntza lerroa sortu du.\nHutsik dauden etxebizitzak bizirik nahi ditu udalak, eta aldi berean, alokairu duin baten beharrean daudenei irtenbide bat eskaini. Horretarako, diru laguntza lerroa sortu du. Zehazki, alokairuko parke publikoan sartzen diren etxebizitza hutsak berritzeko diru laguntzak dira, eta horiek eskatzeko epea zabalik da.\nDiru laguntza jaso nahi dutenek ezinbestean bete beharko dituzte hainbat baldintza: derrigorrezkoa da, adibidez, etxebizitza hutsa hori ASAP edo Bizigune programetan sartzeko ezinbesteko diren obrak egiteko izatea. Diruz lagunduko direnak, berriz, honakoak izango dira: obrak egitea, ekipamendua erostea, edota eraginkortasun energetikoaren agiria egitea.\n100.000 diru zatia bideratuko du guztira udalak diru laguntza horietara.\nLaguntza jasotzeko gainera, etxebizitzek baldintza zehatzak bete beharko dituzte. Errenterian kokatuta behar dute, Bizigune edo ASAP programetan sartuta edota horietara atxikitzeko konpromisoa hartu beharko dute, eta etxebizitza hutsak gutxienez hiru urtez alokatzeko konpromisoa ASAP programari atxikita daudenen kasuan, edota sei urtez Bizigune programari atxikita egonez gero.\nEskaera egiten dutenean, udal teknikariak txostena egingo du eta ondoren, Hirigintza azpi saileko ordezkariak erabakiko du diru laguntza onartu edo ez. Lanak hasi aurretik hartuko du erabakia. Edozein modutan ere, onartutako lanak egin ondoren ordainduko du udalak diru laguntza.\nJaso daitekeen diru kopuruari dagokionean, berriz, Alokabidek eskatutako birgaitze edo ekipamenduak erosi edo instalatzeko obrak egiten dituzten jabeek edo maizterrek itzuli beharrik gabeko obraren kostu erreal eta efektiboaren %30eko diru laguntza bat jasotzeko eskubidea izango dute, Bezik gabe. Laguntza ezin izango da 3.500 eurotik pasa kontzeptu guztiengatik. Eraginkortasun energetikoaren agiriaren kasuan, laguntza %100 izan daiteke 100 eurotik gorakoa ez bada. Laguntza jasotzen dutenek, ezingo dute etxebizitza beragatik laguntzarik eskatu bost urte pasa arte.\nBideratutako diru kopurua eta gehienezko laguntza 3.500 eurokoa izan daitekeela gehienez kontuan hartuta, urtean 28 lagun eta erdik jaso ahalko dute lerro horretako laguntza —kopuru hori, guztiek gehienezko kopurua jasoko dutela suposatuta da—.\nLaguntzak, oinarrietan eskatzen diren egiaztagiriak aurkezten diren hurrenkeraren arabera emango ditu udalak, aurreikusitako kopurua agortu arte. Eskaerak laguntzak jasotzeko baldintzak betetzen baditu baina ekitaldi horretako diru zatia agortu den kasutan, eskaera horrek lehentasuna izango du hurrengo urteko aurrekontuan finantzaketa lortzeko, betiere eskaeren hurrenkeraren arabera.\nInformazio guztia hemen kontsulta daiteke.


Iritzia: Kirola eta obsesioa - Nafarroako Hitza Iritzia: Kirola eta obsesioa – Nafarroako Hitza\nIritzia: Kirola eta obsesioa\n2019, uztailak 12 Albisteak, Iritzia, nafarroa 471\nEz dut kirolari buruz gehiegi solastatzeko ohiturarik, hare gutiago, idaztekoa. Halere, duela guti, berriz ere, dopin hitzak lekua hartu du txirrindularitzan. Horrek ez ninduen sobera harritu, baina, kontua da, oraingo honetan, afera ez dela maila profesionalean pasatu, denbora-pasa eta afizio gisa praktikatzen dutenen artean baizik. Berriki, El Correo-k jakinarazi du Raul Portillok eta Jose Antonio Larreak EPO baliatu zutela euren balentriak edo ekintza gogoangarriak lortzeko. Portillo, errate baterako, alimaleko negozio bilakatu den Quebrantahuesos martxa zikolturistan lehendabizikoa ailegatu izan da, eta harena da Irati Xtrem martxa zikloturistan Larrau hupatzeko eginiko denborarik onena. Berarendako izan ziren, behin eginbeharrak akituta, ondokoen miresmena, txaloak eta laudorioak. Burrunba horren erdian, autoestimua hanpatu eta bere egoa hauspotu zuen.\nGainera, zenbait egunkari irabazle hitza erabiltzen tematu dira martxa horien berri ematerakoan, eta, horrez gain, Internet dago, dena erakusten duen leiho preziatu hori. Dudarik ez dago, izena eta abizenak zenbait hedabidetan barreiatzeak norberaren egoan eragina du, eta, nonbait, urrearen prezioa du fama eta itxurakeria gainbaloratuak dauden gizartean. Onenak izan behar dugu kiroletan, prestigiozko lanpostua lortu, irribarre perfektua erakutsi.\nAgerikoa da norgehiagoka eta apustua errotuak ditugula, izaera lehiakorra baitugu euskal herriko gizonok, batik bat. Rh negatiboaren eta geneen kontuak aipatzen dira, baina horren gibelean ez ote dago sistema neoliberal basatiaren izpiritua? Mugaraino ailegatu beharra, hoberena izan beharra, estatus sozial eta ekonomiko jakin bat eskuratu beharra… Etengabeko gainditze fase batean bizi gara, eta, horrek momentuko pozak ekartzen badizkigu ere, geure buruarendako zama bihurtzen da, frustrazio.\nEgoa inoiz ase ezin den barne sits apetatsua da, eta tranpa edo iruzur egiteko prest gaude lauda gaitzaten. Era berean, batzuk, akaso, ez dira dopina hartzera ailegatuko, baina bai kirola obsesioz bizitzera. Horrela, sozialki euren buruak baztertuko dituzte forma fisiko egokia erdiesteko helburua lehenetsiz. Hori guztia, El Diario Vasco-k Behobia-Donostia lasterketaren biharamunean argitaratzen duen sailkapenean postu batzuk aitzinatzeko edo hogei orduz menditik barna lasterka aritzeko. Obsesibo hau ez da euskal kulturaren ezaugarri, sistema kapitalista eta patriarkal honen parte baizik.\nZorionez, badugu zer ikasi eta zer desikasi anitzek. Erkuden Almagrok sortu zuen Bizikume, eta han adin eta erritmo aski desberdinetako emakumeak biltzen dira pedalei eragiteko. Gizon anitzen filosofiarekin alderatuz gero, bertzelakoa da: “Beste erritmo batzuk ditugu, beste elkarrizketa gai batzuk… Beste modu batera ibiltzen gara. Ez zaigu axola helmugara azkar iristea: disfrutatu egin nahi dugu”. Horixe da erronkarik handiena, obsesionatu gabe, disfrutatzea.


Malanyeu - Doraimon (5b, 90 m, derrigorrez 5a) ~ Eskalatzen\nMalanyeu - Doraimon (5b, 90 m, derrigorrez 5a)\nEgilea X Larretxea Ordua 15:23 Komentariorik ez\nParaboltez ekipatutako bidea. Bigarren luzean 15 metro inguruko plaka batean aseguru bakarra dagoenez, friendsekin jokatu behar da. Plaka apur bat etzana da eta pitzadura batek zeharkatzen du. Hori dela eta auto-babesteko aukera nahikotxo daude.\nBidearen izena hormaren oinarrian margotuta dago.\nIristeko eta hurbiltzeko: Ikus hurrengo sarrera.\nL1 (35 m, 8 aseguru, 5b). Euste leku oneko plaka bertikala. Hasieran apur bat zikina. Luze amaieran arroka nahiko pitzatua dago eta euste leku ugari eta oso onak ditu, baina harkaitzarekin kontuz ibili behar da. Bilgunea erlaitz handi batean.\nL2 (30 m, 1 aseguru, 4b). Arroka trinkoz osatutako 15 m inguruko plaka apur bat etzana. Plaka pitzadura batek zeharkatzen duenez erraza da friendsak ipintzea. Aseguru bakarra plakaren erdi aldera (7-8 m). Plaka gainditu ondoren, bilguneraino trepadatxo bat geratzen da soilik. Bilgunea aurkitzeko plakatik irteterakoan ezker aldera jo behar da.\nL3 (25 m, 4 aseguru, 4b). Arroka apur bat apurtua dagoen tokitik trepadatxo bat hasieran. Erraza. Tarte hori gainditzerakoan plakatxo bat eta ondoren grada batzuk. Amaieran ongi babestutako gilbortxo bat. Gilbortxoa gainditzea da luzeko zailtasun esanguratsuena (pasagune 1).\nJaitsiera: Bidetik rapelatuz. Erraza da sokak landaretzarekin trabatzea. Beraz hobe da, nahiz eta 60 metroko bi soka izan, 3 rapel egitea. Azken rapela 35 metrokoa denez, gutxienez 70 metroko soka sinplea beharko da.\nMateriala: 8 zinta + bilgunerako materiala. Friends joko bat bigarren luzerako (agian lehenengorako ere erabilgarria izan daiteke bateren bat)\nNork ekipatua: F. Suñol, 2011.\nCategories: 5a, Bartzelona, Bide_ekipatua


Nortasuna oharkabean | Bizigiro | Berria\nHauteskunde osteko telebista saioez aspertuta daudenek Undercover (2019) telesaila ikusi beharko lukete. Belgikaren eta Holandaren arteko koprodukzioa da, Netflixentzat egina. Jatorrizko hizkuntza nederlandera du; Frantziako, Belgikako eta Herbehereetako hainbat eremutan hitz egiten dena, hain zuzen. Guztira, 6,5 milioi hiztun zenbatu ziren 2016an. Telesaila ez da munduko beste ezer, baina thriller entretenigarria da. Herbehereetako eta Belgikako mugaldean bizi den estasi trafikatzaile baten benetako istorioan oinarrituta dago. Polizia sekretuko bi lagun haren bizitzan sartzen dira, droga operazio batean atxilotu ahal izateko. Telesailaren gidoilariek agente sekretu ohi batzuk elkarrizketatu zituzten, ahalik eta sinesgarritasunik handiena islatzeko.\nUndercover-ekin batera, jada lau telesail izan dira nederlanderaz ikusgai Netflixen: Tabula rasa (2017), Hotel Beau Séjour (2016) eta Code 37 (2009). Azken urteetan, gero eta gehiago dira hizkuntza ez-hegemonikoetan ekoiztutako telesailen eta filmen eskaintza plataforma horretan; euskarazko Handia (2017), kasurako. Esango nuke aukera garrantzitsua dela beste hizkuntza batzuk ikasteko eta kulturak ezagutarazteko. Baina zenbateraino ezagutzen du audientziak ikusten duen edukia? Undercover-en fitxan, Netflixeko Erresuma Batuko edizioan, ez da adierazten zein hizkuntzatan grabatu zuten. Ezta zein herrialdetan ekoiztu den ere. Areago, Google-n bilaketa sinple bat egiten baduzue, kostata aurkituko duzue telesailaren jatorrizko hizkuntza. Atzo, hogei minutu behar izan nituen informazio hori egiaztatzeko.\nNetflixek De Mensen ekoizpen enpresa nederlandarra eta Dutch FilmWorks eta VTR banatzaileekin lan egin du telesail horretan. Zergatik jarri diote ingelesezko jatorrizko izenburua, orduan? Xabier Berzosak, Moriartiko ekoizleak, egunkari honetan honakoa adierazi zuen iaz: «Ez badugu lortzen filmei nortasun propio bat ematea, Euskal Herritik kanpoko ikusleak ez du jakingo Handia katalogoan dagoela. Hainbeste aukera dago, eta hainbeste estreinaldi egiten dituzte astero... Ez baduzu lortzen zure pelikulari nortasun bat ematea, oharkabean pasatuko zara». Netflix bezalako erraldoiek ikusgarritasun aukerak ematen dizkiete txikiei, baina, izenik eta bereizgarririk gabe, arriskuak ere egon litezke.


Bizi berriro ekintzaileentzako InfoDay online 2021 | Tecnalia\nBizi berriro ekintzaileentzako InfoDay online 2021\nOsasun-sektoreko ekintzaileek eta startup-ek aukera dute EIT Health-en azelerazio-programak ezagutzeko.\nEuropako Osasunaren alorreko Berrikuntzaren eta Teknologiaren Institutuak (EIT Health), TECNALIA Ventures-ekin lankidetzan (TECNALIAren deep tech venture builderra), InfoDay topaketa antolatu zuen osasunaren sektoreko ekintzaile eta startup-ek aukera izan zezaten EIT Health-en azelerazio-programak ezagutzeko.\nTopaketaren helburua da produktu edo zerbitzu disruptiboak merkatura eramateko laguntza eskaintzea; bazkide industrialei, inbertitzaileei, ikerketa-zentroei eta ospitaleei Europako sarerako sarbidea ematea, eta beren negozioak hazteko behar diren ezagutza eta baliabideak ematea.\nSaio honetan, hauek hartu zuten parte: Germán Lasa TECNALIA Ventures-eko Marketin eta Komunikazioko arduraduna, Irene Sánchez EIT Health Spaineko Business Creation Managerra, eta Rubén Molina Innitiuseko CEOa.\nProiektu berritzaile bat baduzu eta EIT Health komunitateko kide izatearen abantailak eskuratu nahi badituzu, bete eskaera-inprimaki hau eta saioaren bideo osoa helaraziko dizugu.\nEkintzaileentzako InfoDay online 2021 bideoa\nEIT Health Spain-ek bost eskualdetako kideak ditu: Katalunia, Madril, Valentzia, Euskadi eta Andaluzia. Elkarrekin, berrikuntza-ingurune bat eskaintzen dute, lotura estuak dituena enpresen, unibertsitateen, unibertsitate-ospitaleen eta arreta medikoaren hornitzaileen artean, eta berrikuntzaren triangeluaren hiru zutabeetan eragile gisa dihardute: ikerketa, hezkuntza eta enpresa-sorkuntza.\nHaien ikuspegia osasun-arloko erreferentziazko aliantza izatea da, prebentzioa eta zahartze aktiboa sustatzea eta paziente kronikoaren egoera hobetzea. Espainiako nodoaren jasangarritasuna bermatzeko eta estatuko zein nazioarteko lankidetza sustatzeko lan egiten dute.


Erretiro partzialerako baldintza ezin txagarragoak ezarri nahi zaie euskal administrazio publikoko langilee\nELAk salatu duenez Eusko Jaurlaritzak mahai baterako bilera-deia egin du, erretiro partzial ezin txarrago bat proposatzeko, eta aldiz ez du hitz egin nahi enpleguaren egoera larriaz, ezta azken urteotako murrizketak lehengoratzeaz ere.\nGaur Gasteizen egin den Mahai Orokorreko bileran Andres Zearreta sailburuordeak akordio-proposamen bat aurkeztu du, hurrengo bi urteetan administrazioko langile laboral finkoei eskainiko zaien erretiro partzialari buruz.\nEusko Jaurlaritzak aurkeztu duen proposamen hori Mariano Rajoyk 2013. urtean egin zituen bi pentsio-erreformetako lehenaren aplikazio praktikoa da; 5/2013 Errege Lege Dekretuaren bidez ezarri zen pentsio-erreformaren aplikazioa, hain zuzen. Pentsio-erreforma hark erretiro partzialeko adina atzeratzea ekarri zuen, 63 urtetik 65 urtera, arian-arian eta kotizaturiko urteen arabera. Eta, gainera, partzialki erretiraturiko langilearen lanaldia luzatu zen, gutxienez, urteko lanaldiaren %50eraino.\nEusko Jaurlaritzaren proposamena Rajoyren dekretuaren ?ebaki eta itsatsi? bat besterik ez da izan. Erretiro partziala eskuratu ahal izateko betekizun hauek bildu behar dira: langile laboral finkoa izatea, dekretuan ezarritako adina, 33 urte kotizatuak, 6 antzinatasun-urte, eta guztiz erretiratu arte urteko lanaldiaren %50 lan egitea. Bestalde, errelebo-hartzaileak aldi baterako kontratua izango du.\nELAk egotzi dio Eusko Jaurlaritzari Madrildik agindutako erreformak bere egin izana. Horrekin batera, ELAk Hego Euskal Herrian bizi direnen pentsioak gure esparruan erabakitzeko eskubidea aldarrikatu du.\nGainera ELAk eskatu dio Eusko Jaurlaritzari erakunde horretako langileek erretiro partziala eta errelebo-kontratua eskuratu ahal izatea hurrengo baldintza hauekin:\nBetekizunak betetzen dituzten euskal sektore publikoko langile guztien eskueran izatea (aurrekontu-partidaren menpe egon gabe, eta pertsonal finkora mugatu gabe).\nErretiro partziala hartzen duen langileak lizentzia ordaindua izatea (erretiro-prima).\nErrelebo-hartzaileak denbora osoko kontratua izatea, eta lanpostu hori ez amortizatzea.\nErretiro-mota horri atxikitzeko baliabideak eskaintzea langile funtzionarioei eta estatutupekoei.\nELAren iritziz Jaurlaritzak ez du inolako borondaterik erakutsi enplegu publikoaren egoera larria onbideratzeko, ezta bere langileen eskubideak lehengoratzeko ere. Eta oraingo honetan sindikatuoi bilerara deitu digu, baina Mahai Orokorreko bilera horretan plazaratu duen proposamen bakarra erretiro partziala pertsonal laboral finkoari bakarrik eskaintzea izan da, eta Madrilgo pentsioen erreforman ezarritako baldintza ezin txarragoetan.\nHori horrela, ELAk eskatu dio Eusko Jaurlaritzako Funtzio Publikoko sailburuordeari ?adabakiak? jartzen ez jarraitzeko, eta ?arazoa egiturazkoa eta sakona denez? gehiengo sindikalarekin adostasunez proposamen bat behingoz egiteko; beti ere suntsituriko enplegua berreskuratze aldera, eta esparru horretan 30.000 lanpostu kalitatezko eta egonkor finkatzeko prozesuak sortze aldera. Ahaztu gabe eroste-ahalmenaren galera, %15etik gorakoa baita, Itzarrirentzako ekarpenak dagoeneko finkaturik dauden portzentajeetan, gaixotasun-zigorra berehala kendu beharra, eta murriztuz joan diren gainerako lan-baldintzak berreskuratzea (karrera edo lanbide-garapena, erretiro-primak...). Azkenik, langile publiko azpikontratatuen lan-baldintzak ere duindu behar dira.


Ohiko galderak - erabaki.pamplona\nErregistratu eta sartu prozesu partizipatiboetan, egin proposamenak, partekatu ideiak eztabaidetan eta egin iruzkinak. Gainera, Iruñean erroldaturik bazaude, proposamen zehatzak bozkatu ahalko dituzu.\nZalantzarik baduzu eta argibide hauek ez badizute hori argitzen, bidali mezu bat informacion.participacion@pamplona.es helbidera.\nZer da erabaki.pamplona?\nNahi dugun Iruña eraikitzeko plataforma\nErabaki.pamplona Iruñeko Udalaren plataforma digitala da, parte hartzeko plataforma bat, hiri demokratikoagoa eraikitzeari begira sortua. Hiri ireki, garden eta kolaboratibo bat sortzeko erreferentziazko gunea da, non hiriko bizilagunak izango baitira protagonista.\nErabaki.pamplona parte hartzeko plataforma bat da. Kode irekikoa da, eta, hortaz, edozeinek ikus dezake plataforma nola sortu den, eta plataforma berrerabili edo hobetu dezake. Egin klik hemen GitHub-en kodea kontsultatzeko.\nNola har dezaket parte erabaki.pamplona plataforman?\nKontsultatu prozesu partizipatiboak.\nErabaki.pamplonaren jarduera-multzoak dira, herritarrak barne hartu eta inplikatzen dituztenak zenbait fasetan zehar: komunikazioa, diagnostikoa, ekarpenak, erabakiak, emaitzak eta proposamenen ebaluazioa. Fase horiek guztiak eskura izango dituzu prozesu partizipatibo orotan.\nBegiz begiko bilerak dira, arlo edo eremu bakoitzeko prozesuei lotuak.\nGune digitalak dira, prozesu bakoitzeko proposamenen berri izan eta erabakiak hartzeko.\nZiurtatu inguruabar hauek:\nZiur al zaude Iruñean erroldaturik zaudela?\nBaliteke zure datuekin arazoren bat egotea erroldako erregistroan. Egin kontsulta gertuen duzun Herritarrendako Laguntza Bulegoan, eta ziurtatu Erroldan dituzten datuak zuzenak direla.\nHori guztia egin eta artean ere arazorik baduzu, bidali mezu elektroniko bat participacionciudadana@pamplona.es helbidera, edo etorri prozesuen karietara Iruñean egiten diren aurrez aurrezko eztabaidetara.\nEz nago Iruñean erroldaturik, zergatik ezin dut proposamenik bozkatu?\nIruñean erroldaturik dauden herritarrek baino ezin dituzte plataformako proposamenak bozkatu. Izan ere, hartuko diren erabakiek Iruñean eta bertako bizilagunengan izanen dute eragina, eta, hortaz, azken hitza bertokoek izan behar dutela uste dugu. Jakin, badakigu hartuko diren erabakiek Iruñean erroldaturik ez dauden pertsona askorengan izanen dutela eragina, baina errolda da dugun baliabiderik zabalena, zeinaren bitartez ahalik eta pertsona gehienengana iritsiko baikara, aldi berean prozesu partizipatiboaren segurtasuna bermatuta.\nEz nago Iruñean erroldaturik, parte har dezaket?\nIruñean erroldaturik ez bazaude ere, parte har dezakezu. Aurrez aurreko eztabaidetan parte har dezakezu, proposamenak egin eta plataforman aurretiaz daudenen inguruko iruzkinak egin; hori guztia Iruñean erroldaturik egon gabe. Proposamenen alde egiteko eskumena, baina, Iruñean erroldaturikoek soilik izanen dute, udal-hauteskundeetan bozkatzeko eskubidearekin gertatzen den bezala.\nEz. Proposamenekin loturiko jarduketa oro –proposamenak sortu, babestu, bozkatu edo horien inguruko informazioa jasotzea– aurrez aurrez egin daiteke, Iruñeko hainbat gunetan egiten ari diren eztabaidetara bertaratuta. Halaber, erabiltzaile-kontu egiaztatua sor dezakezu, webgunea erabili nahi baduzu.\nLehenik eta behin, kontua sortu behar duzu hemen. Bete itzazu eskatzen zaizkizun datuak. Nahitaezkoa da erabilera baldintzak onartzeko laukia markatzea eta zuzen betetzea CAPTCHA delakoa (formularioaren azpialdean ikusiko duzu zenbait letra desitxuratuz osatutako irudi bat; beheko laukian idatzi beharko dituzu letra horiek, segurtasun-neurri gisa. Egin kasu letra larri eta xeheei). Behin hori eginda, mezu elektroniko bat jasoko duzu emandako helbidean, eta mezu horretan dagoen estekan klik egin beharko duzu (“Nire kontua baieztatu”), kontua sortzen amaitzeko.\nOinarrizko kontu hori sortuta, eta zure helbide eta pasahitzarekin sartu ondoren, oinarrizko egiaztapena egiteko aukera emango dizu sistemak. Hori egin nahi baduzu, zoaz “Nire kontua” atalera (goialdean, eskuinean) eta gero, klikatu “Nire kontua egiaztatu” botoiaren gainean. Bizilekuari buruzko datuak eskatuko dizkizu lehenbizi, Iruñean erroldaturik zaudela egiaztatze aldera (garrantzitsua da agiri-zenbakiaren letra ere idaztea, bai eta Erroldan sartzea baimentzeko laukia markatzea ere). Datuak zuzenak badira, zure kontuarekin proposamen alde egin ahalko duzu.\nPasahitz berria eska dezakezu, eta zure helbide elektronikora bidaliko dizugu. Irtenbide horrek ez badizu arazoa konpontzen, bidali mezu bat informacion.participacion@pamplona.es helbidera, eta bertatik konponbideren bat emanen diote zure kontuarekin lotutako arazoari. Prozesuen barruan aurrez aurreko bilerak badaude, horietara bertaratu eta prozesuan parte har dezakezu, plataforman izena eman beharrik gabe.\nIrakurri “Errorea ematen dit bizilekua egiaztatzean” ataleko jarraibideak, bertan aipatzen diren inguruabarrak izaten baitira arazorik ohikoenak. Oraindik ere ezin baduzu kontua sortu, berrikusi “Nola sortu eta egiaztatu nire kontua” atala, eta baieztatu ondo egin duzula bertan adierazitakoa. Ez bazaizu arazoa konpontzen, bidali mezu bat informacion.participacion@pamplona.es helbidera eta laguntza jasoko duzu.\nGida: ERREGISTRATU ZAITEZ ERABAKIn 6 PAUSOTAN [EUS]\nEgin klik “Sartu” estekan, idatzi zure helbide elektronikoa eta pasahitza, eta egin klik “Sartu” botoian. Gero, zoaz “Nire kontua” atalera, eta bertan duzu aukera hauek egiteko: helbide elektronikoa, erabiltzaile-izena edo pasahitza aldatu; baja eman; eta jakinarazpenak aktibatu edo desaktibatu. Behin aldaketak eginda, ziurtatu “aldaketak gorde” botoia sakatzen duzula.


'Eta gazteon emantzipazioa?' Hiruburua Gasteizen urriaren 3an 'Eta gazteon emantzipazioa?' Hiruburua Gasteizen urriaren 3an\nBizitza-proiektu autonomoari ekiteko euskarrietako bi enplegua eta etxebizitza dira, elkarri estuki lotuak gainera. Gazteen Euskal Behatokiak eta Eustatek kaleratutako datuek argi erakusten dute egun bizi dugun egoerarekin gazteok gainesfortzu ekonomikoa egiten dugula emantzipatzeko. Eta, are gehiago, askok pausua emateko aukera ere ez dutela.\nHorregatik, Euskadiko Gazteriaren Kontseiluak (EGK), Gasteizko Udalak eta Eusko Jaurlaritzak Eta gazteon emantzipazioa? jardunaldia antolatu dugu urriaren 3an 17:30ean Landatxo Gizarte Etxean. Ekitaldiak Hiruburu dinamika jarraituko du, hots, hiru protagonista —gazteak, kargu politikoak eta teknikoak— gai zehatz bat jorratzeko mahai baten inguruan elkartuko dituen eztabaida-dinamikan oinarrituko da. Bertan, gazteak eta etxebizitzaren gaia ardatz izango duen solasaldia sortuko da hobetzeko-proposamenak egiteko denon artean. Eman izena hemen!\nBestelako ereduen beharra\nEgun etxebizitza eredu nagusia bikotekidearekin joatea da; hala egiten du 16-29 urte bitarteko gazte emantzipatuen %58,7ak. Errealitate honetatik eta egoera sozioekonomikotik abiatuta gaia jorratu eta aukera berriak landuko ditugu, arreta berezia ezarriz Gasteizko gazteek emantzipazio prozesua nola bizi duten eta zein oztopo aurkitzen dituzten. Hiru bloke antolatu ditugu:\nUrriak 3an Landatxo Gizarte Etxean\nNoski, guk ‘Eta gazteon emantzipazioa’ antolatzerakoan buruan izan dugun guztiaz gain tarte bat egongo da zuk zure gaiak ere proposatzeko. Talde txikietan egonda ekitaldia dinamikoagoa izango da eta denok izango dugu aukera iritzia plazaratu eta proposamenak jorratzeko. Gorde data zure agendan: datorren urriaren 3an Landatxo Gizarte Etxean arratsaldeko 17:30ean.\nAsistentzia berrestea eskertuko genizuke, ondorengo telefono zenbakira deituz 688737092 (Luisa), etxebizitza@egk.eus helbide elektronikora idatziz edota galdetegi hau betez.


«Indartsu sentitzen nintzen, eta oso pozik. Oso emozionantea da horrelako erditze bat bizitzea. Gogoratzearekin bakarrik emozionatzen zaren erditze bat izan zen hau ere» – Magale\n«Indartsu sentitzen nintzen, eta oso pozik. Oso emozionantea da horrelako erditze bat bizitzea. Gogoratzearekin bakarrik emozionatzen zaren erditze bat izan zen hau ere»\nin\ttestimonios\ton\t 17 diciembre 2019\t 21 septiembre 2020\nMagaleko nexkekin izandako bigarren erditzea izan da hau. Lehenengo erditzea ordurarte bizitako esperientziarik zoragarriena izan zen baina oraingoan beldur batzuk nitun. “Anaia erditzean egonda erditzea eteten bada?”, “atzeratu eta induzitu behar badidate?”\nLehenengo semea 38.astean jaio zenez konbentzitua nengon Izar ere aurreratuko zela, baina ez… egunak pasa ziren, kontrakzioren bat edo beste ere edukitzen nuen mugimenduan nengoenean, baina ezer ez. Urduri jartzen hasia nengoen, atzeratuko zela pentsatuz. Abenduak 17an (40+1), jatetxe batean bazkaltzen ari ginela noizbehinka kontrakzio batzuk etortzen zitzaizkidan, olatutxoak, orain arte edukitakoekin zerikusirik etzuten, baina eserita nengoela pixka bat mugitzearekin ondo nengoen oraindik. Bada ezpada ere kontatzen hasi nitzan ea zenbatero etortzen zitzaizkiten olatuak. Guztiz irregularrak ziren, 16-12minuturo, baina pentsatzen hasia nengoen erditzea martxan jartzear zegoela.Bazkaldu eta gero, etxera bidean, bikotea eta semea aurreratu egin ziren, etxean erditzerako fularra zintzilikatzeko gauzak erostera joan baitziren. Oinez, etxeruntz, bakarrik, bapatean Izar bazetorrela zirudien, orain bai! 15:45ak aldera ziren eta gelditu egin behar izan nitzan pelbia lasai mugitzeko, Izarrekin batera mugitu, lasaituz, arnastuz.\nEnun ilusionatu nahi erditzea martxan zegoela pentsatuz, hortaz, emaginei oraindik enien ezer esan, baina etxeratzean ez nintzen deskantsatzeko gai, urduri eta gogotsu nengoen. Pertsianak jetsi, argiak itzali, kandelak piztu, gustoko musika jarri eta labanda eta mandarina usai goxoa jarri nuen etxetik. Kontrakzioak kontatzen hasi nitzen ere, 10-7-11…minuturo. 16:30tan magaleko nexkei idatzi nien esanez kontrakzioekin nengoela baina ez nekiela erditzea martxan zeogoen edo ez. Josunek eskailerak igo eta jeisteko gomendatu zidan. Eskaileretan azkarrago etortzen zen hurrengo kontrakzioa. Odei eta Unax erosketak egiten jarraitzen zuten eta oraindik enien etortzeko esan, ez nuelako nahi oso neketsu eta luzea izatea Unaxentzat. Sala eta komunetik zehar bueltaka nenbilen, yogako posturak eginez, baloiaren gañea eserita eta lau hanketan baloiaren gañean botata, kontrakzioak etortzean ni ere Izarrekin batera mugitzeko, lasai arnasten saiatuz. 17:45tan 4-5minuturo nitun kontrakzioak, baina bapatean kontrakzio batzuekin ezin nuen postura egokia topatu, mingarriagoak izaten hasi ziren eta dutxan sartzea erabaki nuen, intentsoago zen dena. Ur beroarekin gustora nengoen, zutik pelbiaren asimetria bilatzen nuen kontrakzio bakoitzean, Izarri bidean laguntzeko. Josune pendiente neukan, ea zer moduz nengoen, kontrakziok zenbatero neuzkan galdetuz eta ea zenbat irauten zuten, geroz eta luze eta basatiagoak zirelako. Hori da hitza: basatia. Arnasketan kontzentratzen saiatzen nintzen une oro, min hori nere gorputzak sortzen zuela pentsatuz eta Izarrekin batera lanean nengoela.\n18:10 aldera Odeiri abixatu nion etxera etortzeko. 18:40tan 3-4minuturo kontrakzioak nitun, hauek oso kañeroak ziren, deseroso nengoen postura guztitan, baina Josunek esaten zidan hori ona zela eta saiatzeko yogako posturak egiten. Sentitzen nituen kontrakzioak Izar ikusteko gutxiago falta zela esan nahi zutenez lasaitu egin nintzen. Min hori nere gorputzak sortzen baitzuen ezin zen zerbait txarra izan. Eta lasai arnasten jarraitu nuen…\n18:45ak aldera Odei eta Unax iritsi ziren etxera. Kontrakzio batean, salan lau hanketan eta pelotaren gainean botata nengoela semeak laztandu nindun, eta uste nuena baino gehiago eskertu nuen laztan hura. Odei, bitrtean, biga batetik fularra zintzilikatzen hasi zen, kontrakzioak nituenean hortik zintzilikatzeko. Oraindik ez genenien erabiltzeko i aukerarik ez genula izango. Besarkada haundi bat eman nion, kontrakzioak oso potenteak zirela esanez, agian Izar ikusteko uste genuena baino gutxiago falta zela, urduri baño ilusio haundiz eta gogotsu ginen.\n19:00ak aldera konturatu nitzen batzutan ezin nuela nere gorputza kontrolatu, dena oso azkar jungo balitz bezela eta Josunek telefonoz deitu zidan 19:10tan, oraindik ez nielako etortzeko esan. Pelotaren gainean, hizketan nengoela kontrakzio bat etorri zitzaidan, Josunek hitz goxoak zitun niretzat eta nik minutu oso bat ixilik eta arnasten pasa nuen kontrakzioa pasa arte, lasai arnastuz. Esan zidan etorriko zela eta bitartean dutxan sartu nintzen. Orain bai kontrakzioak guztiz intentsoak, basatiak, zirela. Oso jarraian, bata bestearen atzetik, olatuak joan etorrian zebiltzan etengabe. Ordura arte ia denbora guztia zutik pasa nuen.\n20:00ak baino zertxobait lehenago iritsi zen Josune etxera, eta orduan kriston kontrakzioa etorri zitzaidan, bañeran zutik nengoela makurtu behar izan nintzan eta lau hanketan jarri, kontrakzioa pasatakoan enekien ze posturatan jarri, deseroso nengoen eta “kuklilletan” jarri nintzen, hurrengo kontrakzioa oso jarraian izan zen eta karraxi bat atera zitzaiten orduan, horrekin batera poltsa hautsi zen momentu hortan bertan eta Josunek galdetu zidan ea urak nolakoak ziren ta garbiak zirela erantzun nion. Galdetu zidan ea komunean sartzea nahi nuen, iritsi berri baitzegoen. Ni nere munduan nengoen, kontzentratuta, baina oso oso intentsoak ziren kontrakzioak eta oso jarraian, hortaz sartzeko esan nion, etortzeko neregana, gogoa eta beharra nuen Josunerekin egoteko. Zutik jarri nintzen pixkanaka eta asko lasaitu nintzen bera ikustean. Bultzatzeko gogoekin hasi nintzen baina uste nuen oraindik ordutxo batzuk falta zirela Izar jaiotzeko, eta horrela orduak pasatzea zaila ikusten nuela esan nion, baina bapatean esan zidan “afaltzera iritsiko zera, lasai”, ta parrez hasi ginen! Enun sinisten Izar jaiotzear zegoela. Unax, semea, afaltzen ari zen eta Odei, bitartean, salan tokia egiten pistina montatzeko, baina Josunek esan zion ez zuela denborarik ematen, izarak eta enpapadoreak jartzeko salara gindoazelako.Orduan, dutxan nengoenez, galdetu zidan ea ateratzerik banuen eta baietz erantzuten nion baino ez nintzen gai ateratzeko. Kontrakzio bat bestearen atzetik zetorren, barru barrutik ateratzen zitzaizkiten karraxiak momentu hortan, karraxi basatiak, eta Josunek Odeiri deitu zion azkar etortzeko komunera.\nBañera barruan nengoela, zutik, Josunek esan zion nere atzean jartzeko eskuak Izar hartzeko jaiotzerakoan. Banekien kontrakzio hoiek oso potenteak zirela baino enuen uste horren azkar jaioko zenik, eta hortxe nengoen, ezin aguantatu bultza egiteko gogoak. Izar sentitzen ari nintzen. Kontrakzioarekin eta karraxiarekin batera bere burua ikutu nuen, hor zetorren Izar! Kontrakzioa amaitzean Josunek lasai esaten zidan indarrik ez egiteko eta saiatzeko eusten, baino kriston beharra nuen bultzatzeko.\nEta 20:18 zirela, hurrengo kontrakzioan bultzatzeko neuzkan gogo guzti hoiekin gure txikia Odeien eskutan zegoen, eta jarraian neri pasa zidan. Ze sentsazioa hori! Odeiek Unax ekarri zuen komunera, kriston momentua izan zen. Eta pixkanaka salara joan ginen, lasai etzatera eta plazentaren egozpenerako. Orduan iritsi zen Maria, Izar jaio zela esan genion parrez!Denok geundela, salan etzanda, asko lagundu zidaten neskek berriz ere edoskitzearekin hasteko. Hortxe zegoen Unax, izozki batekin Izar eta neri begira.Geroxeago, plazentaren egozpena oso ondo jun zan, eta zilbor estea Odei eta Unaxen artean moztu zuten. Berriz ere esperientzia hori bizitzea munduko gauzarik hoberena izan zen. Indartsu sentitzen nintzen, eta oso pozik. Oso emozionantea da horrelako erditze bat bizitzea. Gogoratzearekin bakarrik emozionatzen zaren erditze bat izan zen hau ere. Bigarren erditze hau ere mundiala izan da, zuei esker nexkak 💜 mila esker! Baita Odei ta Unaxi ere, erditze zoragarri hau biziarazteagatik. Eta milesker zuri, Izar, ni aukeratzeagatik eta erditze marabilloso horrengatik.\n← «Nik esango nuke erditzean ez dagoela alperrikako sufrimendurik eta disfrutatu daitekela momentu horretaz, dudarik gabe.»\n"Nik esango nuke erditzean ez dagoela alperrikako sufrimendurik eta disfrutatu daitekela momentu horretaz, dudarik gabe."\n«Garrasiak. Sua. Zabaltzen. Erditzen. Ezintasun sentipen unea eta zitriko esentzia usaina. Ahalmena.» →


28.000 biztanle eta eskola asko dituen hiria da Eibar. Eta gezurra badirudi ere, guzti hori era egokian kudeatuko duen udal Hezkuntza Teknikaririk ez du udalak. Hezkuntza Teknikaria izan du udalak, baina duela 10 urte inguru desagarrerazi zuen plaza hori PSEk. Geroztik, udalak egiten duen hezkuntzaren kudeaketa eskoletan egiten diren obra txikietara mugatu da.\nEH Bilduren ustez ordua da berriz ere ikuspuntu hori aldatzeko. Eskoletako beharrak obretatik harago doaz eta ez dago profesionalik behar horietan arreta jarri eta laguntzeko. Eskolaz kanpoko jardueretan lagundu, eskola maparen nondik norakoak jarraitu edo herriko hezkuntza komunitate anitza dinamizatu ahal izateko profesional baten beharra gero eta handiagoa dela uste du EH Bilduk eta Hezkuntza Teknikari bat kontratatzearen beharra dagoela gogoratu zuen azkeneko Plenoan. Garrantzitsua da udalean herriko hezkuntza formal eta ez formalaren eta beraien behar anitzen ikuspegi osoa izango duen profesional bat edukitzea, Berdintasun, Euskara, Immigrazio, Haur eta Gazteria udal teknikariekin hartu emanean arituko dena.


Zehaztugabea. Horrela erantzun behar diogu gure buruak marraskatu eta pazientzia agortzen duen galderari; egunez egun, bizitzeko irrikaz, egiaren kudeaketa publiko eza berresten dugu. Ez apirilaren 26ak, ez laster konfinamenduaren muga gisara ezarriko denak, ez eta beste gezur errukitsu batek ere, ezingo du haien klase erantzukizuna baliogabetu. Berrogeialdiaren atrezoa, itxurazko optimismo burges hori, hautsia dago: kapitalaren eta lanaren arteko bereizketa sozialari buruzko errudun/biktima harremanak iraun egiten du eta argi eta garbi agertzen da, intentsitate handiz, baita burgesiaren intereseko nazioarteko blokeen arteko gatazketan ere. Ezin dugu minaren enpatia abstraktuan jausi; norberaren sufrimenduak, besteenak bezala, horiek eragin dituen baldintzen ikerketa susta dezake, eta guztiok gaizki pasatzen ari garela eta, horregatik, herritarren batasuna lehen mailako premia dela dioen baieztapen engainagarria zaildu dezake, nahita. Izan ere, kontua ez da minaren sinpletasuna, haren motiboak baizik. Hala ere, gauzen egoera orokorra honako hau da: aste honetan Pablo Iglesiasek espainiarren batasun patriotikoa aldarrikatu du, estatuko oposaketa politikoen berehalako amaiera gisara, eta Euskal Herrian gero eta gehiago dira Aberri Egunaren ospakizun bateratu bat babesten dutenak. Modu inpertsonalean orokortuz gero egungo atzeraldi ekonomikoaren ondorio suntsitzaileak, Covid-19aren hedapenak areagotu dituenak eta diktadura lotsagabe baten bidez gauzatu direnak, proletariotzaren klase-borrokaren oinarrizko printzipio etiko bat baztertzeko arriskua dugu: erantzuleak ordaindu behar du eragindako kaltea.\nEsku-hartze sozialeko programa politiko berean klaseen benetako banaketa bateratzeak zorigaitz handiago baten aukera dakar. Ezberdintasunak alde batera utzirik, SPDk (hau da, Alemaniako Alderdi Sozialdemokratak) Gerra Handiaren atarian (1914-1918) sostengatutako "bake zibil" nazionalerako konpromisoak adibide erreduktibo bat eskaintzen digu: zuzendaritza sozialdemokrata Guillerminoen hitz-jario gerrazaleak konbentzitu zuen, eta, horregatik, klase etsaitasuna eten zuten Alemaniar Inperioaren lerroak handitzeko. SPDk nazioarteko klase elkartasunaren aurretik jarri zituen gerra kontinentala eta burgesia nazionalarekiko lankidetza, eta horren ondorioz milioika langileri bizitza kenduko zien baketze zibila etorri zen. Hala ere, Bigarren Internazionala osatzen zuten erakunde guztiek ez zuten bide hori hartu. 1915eko irailaren 5etik 8ra Zimmerwalden nazioarteko konferentzia bat egin zen, eta bertan oposizio iraultzailea batu zen; Leninen ekimenez, baina R. Luxemburg, K. Liebknecht, C. Zetkin, G. Zinóviev edo H. Gorter (beste askoren artean) bezalako koadroen parte hartzearekin, bildutakoek estatuen arteko gerra hura gerra zibil bihurtzea komenigarria zela erabaki zuten. Izan ere, ba al dute zentzurik malkoek menderatzen gaituztenen alde isuriz gero? Baldintzak ez dira berdinak, egia da, baina oraindik ere langileria da burgesiak bere helburuak erdiesteko duen bitarteko bakarra: indarrean dagoen interes orokor orok, batzuek besteen lana ustiatuz bizitzea eragozten duten baldintzak sortzearen parekoa ez bada, langile klasearen ongizatea alboratzen du. Horregatik, burges indibidualak egun hauek gal ditzakeen arren, bere bizitza besteen lanaren esplotazioan eta bizitza proletarioen menderatzean oinarritzen denez, bere atsekabeak ez du justifikaziorik arrazionaltasun komunistarentzako. Saia gaitezen kapital-harremana, klase nagusitasun burgesa, gure ontasun eta sufrimenduaren kontura ez betikotzen. Eta gorde ditzagun Hegel gaztearen hitz hauek: batasunak, gailentzeko, heriotza eskatzen du.


Berria.info - �Zerrenda zurien� aurka joko dutela dio Rubalcabak �Zerrenda zurien� aurka joko dutela dio Rubalcabak Barne ministroak uste du ETAk ez duela zinez hauteskundeetan egon nahi, haren arabera ez baitzaio komeni " />\nIgandea, 2013ko abenduak 8 - 19:34 Harian\nEUSKALHERRIA;2008-11-20;�Zerrenda zurien� aurka joko dutela dio Rubalcabak . Barne ministroak uste du ETAk ez duela zinez hauteskundeetan egon nahi, haren arabera ez baitzaio komeni «Zerrenda zurien» aurka joko dutela dio Rubalcabak Barne ministroak uste du ETAk ez duela zinez hauteskundeetan egon nahi, haren arabera ez baitzaio komeni Erredakzioa Donostia\n«ETAren barnean eztabaidak daude Eusko Legebiltzarrerako hauteskundeetan lista zuriak aurkezteko». Horri buruzko informazioa omen dauka Alfredo Perez Rubalcaba Espainiako Barne ministroak. Hori horrela bada, ahal duten guztia eginen dute hautagaitza hori debekatzeko. «Aurkeztea erabakitzen badu, eta polizia ohartzen bada, auzitegira joko dugu». ETAz hitz egiten duenean Batasunaz ere ari da, «eranskin» bat baita Rubalcabarentzat. ETAn hauteskundeetan parte hartzeko gogoa ikusten badu ere, uste du ETAri ez zaiola komeni bertan egotea. Erakunde armatuan kontraesanak ikusten ditu. Dioenez, bozetan parte hartu nahi du, baina ez benetan. «Legearen barnean independentzia defendatzen duen esparruari beldur dio, eta hori agortu nahi du». Bestalde, ministroak jakinarazi du ETA politikoki baztertzen jarraituko dutela, «indarkeria babesten dutenak legez kanporatuz eta euskal herritarrei erakutsiz independentzia defendatzen ahal dela demokrazian eta askatasunean».


AlimentAcción: landa mundu bizi baten aldeko eskola sarea – Gure Platera Gure Aukera\nAlimentAcción: landa mundu bizi baten aldeko eskola sarea\n2011. urtean Bidezko Elikadurak “AlimentAcción: landa mundu bizi baten aldeko eskola sarea” proiektua jarri zuen martxan hainbat autonomi erkidegoko Lehen Hezkuntzako 100 bat eskolatan. Inguruko beste eragileei esker, eskolekin mundu globalizatuak noizbait lapurtu zigutena uste zutena lantzeko: herrien elikadura burujabetza.\nGure elikatzeko moduaren inguruan hausnarketa egitea, ingurunearekin eta baserritarrekin berrio konektatzea edota prokuktu eta elikadura sistema batzuk eskeintzen diguten ustezko onuren gain, hausnarketatik haratago aurrerapausuak ematea ahalbidetu digu. 2018-2019 kurtsoan EAEko familien, irakasleen, ikasleen eta sukaldeko langileen arteko elkarlaren emaitza da hau. Gure Platera Gure Aukera bezalako ekimenen lanaren eta lehen eskola komunitatearen esku zegoen erabakitzeko ahalmena galtzearen arduraren emaitza ere bada.\nEskola-jantoki eredu justu, hurbil eta iraunkor baten baloreak eta oinarriak dituen sistema aztertu eta proposatu egiten du Bidezko Elikadurak, metodologia aktiboak eta partehartzaileak erabiliz. Prozesu osoa errespetatzen duena: ekoizpena, eraldaketa, banaketa eta produktuen kontsumoa.\nElikadurarekin zerikusia duten espazioen kudeaketa eraldatu eta hobetu daitezkeela ikusi dute erreflekzio eta akzio prosezu honetan parte hartzen ari diren eskolek. Eskola komunitatera zabaltzeak ideiak sortzen dituela, partaide izatea ahalbidetzen duela eta ardura sortzen duela baieztatu dute. Elementu asko batzen dituen errealitateaz ari gara: osasuna, ingurugiroa, justizia, nekazaritza-aniztasuna, ekitatea, elikaduraren oraina eta geroa… Hauek dira proeiktu honetan parte hartu duten eskolak: Artea, Kanpezu, Laukariz, Murumendi (Beasain), Orduña eta Vista Alegre (Sestao). Laukariz eta Orduña beste kudeaketa eredu bat posible dela erakutsi duten proiektu pilotuak dira, 2016-2017 eta 2018-2019 kurtsoetan martxan jarritakoak.\nHorretaz gain, hezkuntza proiektuari esker lan egiteko modu desberdinak ezagutzea ahalbidetzen ari da, adibidez, talde eta sektore desberdinetako lana sustatzea, hezkuntza komunitatearen inplikazioa proiektuan, ortua bezalako espazioen eraberritzea eta elikaduraren inguruko hezkuntza material kritikoa sortzea….\nHezkuntza komunitatea bere historiaren protagonista izateko oinarriak finkatzen ari dira, eskola-jantokiaren eredu egokiena zein den erabakiz, bere beharrei, eskaerei eta kezkei hobeto erantzuten dituena.\n2019an gero eta gehiago dira eskola-jantokiak bertan lan egiten duten pentsonenak eta urtean 170 egun bertan pasatzen dituzten ikasleenak direla uste duten pertsonak.\nIparraldeko eskola-jantokiak: bisita baten kronika\nEskola-jantokiak: kajoi batean hauteskundeak pasatu arte


Lau urteko espetxe zigorra eskatu dute Donostian aurreko abenduan atxilotutako gazte batentzat\nDonostiako Alde Zaharrean izandako hainbat polizia-jazarpen kasu salatzeko mobilizazio baten ostean, berriro oldartu ziren poliziak abenduaren 14an, eta istilu handiak eragin zituzten. Besteak beste, gazte bat atxilotu zuten, eta lau urteko zigorra eskatu dute harentzat.\n2.400 euroko isunak eta identifikazioak salatu ditu Deustuko Gazte Lokalak\nDeustuko Gazte Lokalaren urteurren egunean sartu ziren espaziora udaltzainak, mehatxuak tarteko. Hiru kide identifikatu zituzten, eta isunak jarri zizkieten; guztira, 2.400 eurokoak dira isunak.\n2021eko abenduaren 7a\nLurralde debekua kentzea errefusatu diote Oier Oa preso politiko ohiari\nParisko Dei auzitegiak jakinarazi du ebazpena. Donostiarrak hala eskatu bazuen ere, ez diote lurralde debekua kendu eta ezingo da bueltatu bere bizitokira, Ipar Euskal Herrira.\nAskatasun politikoen aurkako eraso bat salatu dute Tolosaldeko Itaiak eta Tolosako Gazte Asanbladak\nFormakuntza politikorako saio batean Tolosaldeko Itaiako kideak identifikatu zituzten polizia-indarrek; horren harira, guztira 3.900 eurotik gorako isunak ordaindu beharko dituzte.\nAskatu dituzte gaur Lapurdin atxilotutako lau gazteak\nUztailaren 14an manifestazio bat izan zen Donibane Lohizunen 'Asimilaziotik erresistentziara!' lelopean, eta istilu bat izan zen manifestarien eta François Hirigoien auzapezaren artean; antza, horren harira atxilotu dituzte gazteetako bi. Beste biei, dirudienez, Frantziako bandera bat kentzea egozten diete. Arratsaldean askatu dituzte laurak.\n2021eko irailaren 9a\nAzaroan epaituko dute Oier Oa, epaiketa atzeratua izan ondoren\nMartxoan ez zuen zigor proposamena onartu eta, eskaera bat egin eta gero, epaiketa atzeratzea lortu zuen asteartean. Otsailaren 15ean epaituko dute donostiarra.


Euskadin kronikotasunaren erronkari aurre egiteko estrategia - Zer da Osakidetza?-Osakidetza-Euskal Osasun Sistema Publikoari buruz-Nortzuk garen-Osakidetza-Euskadi.eus\nEuskadin kronikotasunaren erronkari aurre egiteko estrategia\nOsasun-sistema bizitzak salbatzeko ideiarekin eraiki da, eta, horregatik, paziente kronikoak radarretik kanpo daude. Baina, gaixotasun kronikoen aurrerapena ikusirik, osatzeaz gain zaintzeaz arduratzen den osasun-sistema batekin osatu behar da egungo sistema, beharrezkoak ez diren ospitaleratzeak prebenitzeko gai izan dadin.\nAldaketa hori egiteko, informazio-teknologietan inbertitu behar da, pazienteei erakutsi behar zaie beren gaixotasuna kudeatzen, ebidentzian oinarritutako medikuntza hobea sustatu behar da, eta lehen arretako, ospitaleetako eta gizarteko zaintzak integratu behar dira. Horrek guztiak azken hamarkadetako erronka konplexuenari eta garrantzitsuenari aurre egiten lagunduko digu: gaixotasun kronikoentzako osasun-sistema duina antolatzea. Hori da, hain zuzen ere, XXI. mendeko erronkarik garrantzitsuena.\nAldaketaren konplexutasuna dela eta, osasungintzan lidergo ezberdina garatu behar da hamarkada honetan, tokiko jarduera-eremua eta korporatiboa elkarren parean jartzeko. Horregatik, lidergo banatuagoaren alde egin da, hala, osasun-profesionalek eta tokiko zuzendariek antolamendu-berrikuntza sustatuko baitute. Tokiko eremu horretan aurkituko dira paziente kronikoentzat beharrezkoak diren berrikuntza nagusiak. Maila horretan aktibatu behar da radarra, eta, hori lortzeko, osasun-sistemak hamalau proiektu estrategiko jarri ditu abian, identifikatutako politiketarantz aurrera egiteko, eta, aldi berean, pazienteentzat, profesionalentzat eta herritarrentzat, oro har, kronikoen eredu berria eraikitzeko.\nInformazio gehiago nahi izanez gero, joan Euskadiko Kronikotasunari buruzko blogera: cronicidad.blog.euskadi.net/eu\nKronikotasunaren estrategiaren bulegoa\nHemen duzu proiektu estrategikoei buruz informazio gehiago\n1. Proiektua. Biztanleak geruzetan sailkatu\n2. Proiektua. Arrisku-faktore nagusietan garatutako prebentzio- eta sustapen-arloko esku-hartzeak\n3. Proiektua. Auto-zainketa eta gaixoa heztea\n4. Proiektua. Aktibatutako eta Konektatutako Gaixoen Sare bat sortzea Gaixo kronikoen Elkarteek Web 2.0 teknologiak erabiltzearen bidez\n5. Proiektua. Baterako Historia Klinikoa: Osabide Global\n6. Proiektua. Arreta kliniko integratua\n7. Proiektua. Azpi akutuen ospitaleen garapena\n8. Proiektua. Erizaintzako gaitasun aurreratuak definitzea eta ezartzea\n9. Proiektua. Gizarte- eta osasun-lankidetza\n10. Proiektua. Finantzazioa eta Kontratazioa\n11. Proiektua. OSAREAN: Bide Anitzeko Osasun Zerbitzuen Zentroa\n12. Proiektua. Farmazia eta errezeta elektronikoa garatzea\n13. Proiektua. Kronikotasunerako Ikerketa Zentroa sortzea\n14. Proiektua. Berrikuntza profesional klinikoen eskutik\nEuskadi: 2009-2012 Osasun-sistema eraldatuz (pdf, 3,78 MB)\nEuskadiko hornidura-eredu berria: Osasun arloko Tokiko Sistema Integratuak - Mikrosistemak eta horien gobernantza (pdf, 2 MB)\nAzken eguneratzea: 2012/12/11


Alemaniako artzapezpikuak Elizaren sexu abusuen "hondamendia" dela eta dimisioa ematea proposatu du - EBko kazetaria\nErromatar katolizismoko eragile liberalenetako bat, Reinhard Marx kardinal alemaniarra (Irudian), Municheko artzapezpiku kargua uztea eskaini du, iragan hamarkadetan elizgizonek sexu abusuen "hondamendiaren" erantzukizuna partekatu behar zuela esanez. idatzi Thomas Escritt Philip Pullella.\nFrantzisko Aita Santuak oraindik onartu ez duen bere eskaintza tratu txarrak direla eta alemaniar fededunen artean izandako zalaparta sortu zen. Joan den astean, Aita Santuak atzerriko bi apezpiku nagusi bidali zituen Koloniako Artzapezpikutza ikertzeko, Alemaniako handiena tratu txarren kasuak kudeatzea.\n"Azken hamarkadetan Elizako funtzionarioek egindako sexu gehiegikerien hondamenaren erantzukizuna partekatu behar dut", idatzi zion Marxek aita santuari idatzitako gutunean. Bere irteerak hasiera berri baterako espazioa sortuko zuela espero zuela esan zuen.\nMarxek, gehiegikerietan edo estalkietan parte hartu izanaren susmorik ez duenean, geroago kazetariei eliztarrek instituzioen hutsen erantzukizun pertsonala hartu behar zutela esan zien.\nArtzapezpikutzak abokatu bulego bati agindutako ikerketa independentea laster salatu behar da hango tratu txarren salaketa historikoak ikertzeko.\nKoloniako artzapezpikua, Rainer Maria Woelki kardinala, duela gutxi garbitu zuten bere artzapezpikutegian izandako gehiegikerien inguruko kanpoko ikerketa batean.\nIruzkilari batek, Thomas Schueller erlijiosoak, Marxen hitzak interpretatu zuen dimisiorik eman ez duen Woelkiren errieta gisa.\n"Zuzenean erronka egiten dio Woelki kardinalari, ebaluazio juridikoen atzean ezkutatzen diren eta Elizan indarkeria sexualizatuaren arrazoi sistemikoak erreforma ausartekin aurre egiteko prest ez daudenei buruz hitz egiten duenean", esan dio Der Spiegeli.\nMarx "Bide Sinodalaren" defendatzailea da, katoliko laikoek Elizaren funtzionamenduan eta gotzainen izendapenean, sexu moralean, apaiz zelibatoan eta emakumeen ordenazioan eragin handiagoa izan dezaten helburu duen mugimenduaren bultzatzailea da.\nKontserbadoreek eraso egin diote kontzeptuari, zisma eragin dezakeela esanez.\nMarxek, 67 urte, iaz arte Alemaniako Eliza Katolikoko burua izan zena, kazetariei esan zien maiatzaren 21ean bidali zuela gutuna, baina joan den astean bakarrik Aita Santuak mezu elektroniko bat bidali ziola posta elektronikoz egin zezakeela publiko.\nAzken urteotan exodoa bizkortu egin da, fededun liberalak Kolonian ilaran jarri ziren Elizatik irteteko, tratu txarrak ez ezik, jarrera kontserbadoreengatik ere protestatuz. sexu bereko harremanak.\nAlemaniako Elizak neurriz kanpoko eragina du mundu mailan, batez ere aberastasunagatik: kideek ordaindu eta gobernuak bildutako zergek munduko aberatsena bihurtzen dute.\nAita Santuak, Marx gustukoa duela, normalean zenbait hilabetetan itxaron ohi du gotzainaren dimisioa onartu ala ez erabaki aurretik.\nMarxek Aita Santuari esan zion Eliza zerbitzatzen jarraituko zuela agindutako edozein gaitan.\nGai erlazionatuak:Reinhard Marx kardinalaSexu abusu katolikoakeuAlemanian


Zure erosketa etxera eramateko zerbitzua - Basusta lorategia\nBidali loreak behar duzun helbidera\nEtxeetara, ospitaleetara, beilatokietara eramaten ditugu zure loreak.\nLore batzuk opari bezala bidali nahi badituzu hau da zure aukera! Basusta lorategian lore eta landare sorta handia dugu, bai naturalak eta baita artifizialak ere, ziur zure nahi edo baldintzak betetzen dituen osaketaren bat aurkitzen dugula. Zuk aukeratu gustokoena eta gu arduratuko gara behar dituzun helbidera bidaltzen.\nBidali loreak edozein abagune edo okasio aprobetxatuz: urtebetetzeak, San Valentin eguna, amaren eguna.... edo harrapatu ustekabean pertsona berezi hori egun arrunt batean loreak bidaliz, egun denak direlako onak lora sorta bat jasotzeko.\nEgin zure lore eskaera 943 86 26 11 telefonora deituz. Gure ordutegia:\nAstelehena - Ostirala:\n· Goizez: 9:00 - 13:30 · Arratsaldez: 16:30 - 20:00\n· Goizez: 9:00 - 13:30 · Arratsaldez: 17:00 - 20:00


Alberto Manzanaresek Malagako Maratoian arantza ateratzea lortu zuen | DONOSTIARRAK Kirol-Kluba\nAlberto Manzanaresek Malagako Maratoian arantza ateratzea lortu zuen\n2018, Abendua 11 - 00:00 | muralde\nAbenduaren 9an, igandea, maratoi berri bat ospatu zen, oraingo honetan Malagan. Alberto Manzanares hara joan zitzaigun, gure hiriko maratoiko arantza ateratzeko helburuarekin… baita modu bikainean lortu ere. Zuek guztiokin bere kronika partekatu nahi dugu:\nNon aurki dezakegu korrikarik egin gabe korrika egin dezakezun maratoi bat, guztia lauan ibiltzea delako? Bingo, aurkitu dut, Malagan!!!\nKonstituzioaren eta Sortzez Garbiaren Zubia.\nGarbi-garbi irteera-gunera hurbiltzen naiz goizeko 8,15ean. Jendeak presarik ez duela pentsatzen hasia naiz. Lasterketaren hasiera 30 minutuz aurreratu dutenik ez al daki jendeak?\nOharkabean eta atzerako kontaketarik gabe, pistola zarata entzun eta nire buruari esaten diot “arraioa, korrika egiten hasi behar dut”.\nLehenengo kilometroak obren eraginez ginkana batetik igarotzen gara, errepidea hautsita, eta ahotik arnasterakoan lurruna boteaz. Zein ongi, gaurkoa egun on bat izan daiteke, tonikakoa bezala! (gazteek bila dezatela findley tonikaren iragarkia).\nOhartu gabe kilometroak igaroz goaz, jada 10.goan? Arranopola, 19.goa? Hegoaldeko gazte hauek ez zuten ba kartelen bat galduko, ezta?\nNahi gabe zalantzen gurutzebidera iristen gara.\nBerdez jantzitako boluntarioek oihu egiten digute:\nESKUINERA!!! Maratoi erdia.\nGai politikoak alde batera utziz ezkerretarako bidea hartzen dugu, ongi bait goaz, eta oraindik kilometroen ondorioak ez bait ditugu nabari.\nEzezaguna den hartarako bidea hartzen dugu… zertarako bi itzuli eman, bihurgunez eta malagarrentzako ere ezezagunak ziren igoeratxoez beteriko bide batetik eramaterik badigute?\nSekulako zuzen batean sartzen gara… gorako joerarekin, bai, bai, goialdera zen eta aurpegiz freskurak jotzen zigun. Atzokoan dortsala jasotzera joaterakoan autobusean egin nuen lagun argal bat ireki egiten da, aurrera jo nahi duela dirudienean, nire begirada hiltzailearekin begiratzen diot, nire behatza ahoan ipintzen diot eta goizeko freskura aurpegian sentituz taldetik tiraka doazen ipurditxo ausartak seinalatzen dizkiot.\nZuzenaren amaiera inoiz iritsiko ez dela dirudi eta positiboki pentsatzen jartzen naiz nire buruari esanez: igotzen den oro jaisten da eta haizeak orain aurrez jotzen badigu, gero hegan egingo dugu.\nMalaga amaierara iristen gara, metro bat gehiago eta Almeriara pasatzen gara. Ejem, ejem, Granadako kostaldea uzten dudala… Ba ia Motrileraino!\nJarraian dantza hasten da. Bihurguneen eta igoeratxoen dantza, Malagako kirol-instalazio guztietatik turismoa:\n- Martin Carpena pabiloia\n- Malaga Hiria estadioko atletismoko pistak. Pistako 300 metro hauek bai direla lauak.\n- La Rosaledako futbol estadioa.\n- Larios kalea.\n- Alcazabako erromatar zirkoa.\nEta turismo guzti horretaz gain, beste 6 km opari ditugu, 32.gotik 38.gora, lehenengo 21 kilometroen ondoan, 1200 metro neurtzen dutela dirudiela, nire ustez euria egiten duenerako, hemen inoiz euririk egiten badu, udaletxeak eginiko mendi artifizialak dira, modu honetan urak itsasorako erorikoa izan dezan.\n6 kilometro horietan zehar, orain hankak dira aldeetara dantza egin nahian hasi direnean, regetoia dantzatzen den antzera irekiaz eta itxiaz, buruarekin jokatzen hasten garen unea iristen da. Nire ustez norberaren esku dago zertan pentsatzen hasten zaren. Gauzak hala, nire buruak, Donostian balego bezala, Haizearen Orrazitik itzultzen doala pentsatzen du. Eguna eguzkitsua da, 10 kilometro baino gutxiago falta dira eta 4 minutuko erritmoan gehienez 40 minutu ditut aurretik eta dutxara.\nBaina La Rosaledako estadioa ikusi bezain azkar, 360 gradutako bihurgunea eta orain bai, jaistea tokatzen da.\nJA, JA. (bi ja soilik, jada justu bait goaz)\nMalagako terrazen kaleetatik turismoa hasten da, ingelera eta alemaniera andaluziera baino gehiago entzuten dira. Bihurguneak, biratzerakoan sorpresaz beteriko izkinak, marmolezko baldosak, zein politak, nola egiten duten irrist, hankak izotzeko palaziora joateko moduan ditugu!\nAZKENEAN!!! Ezkerretara hartzen dugu eta helmugako arkua ikusten dugu.\nErlojuari begiratu eta hitz egiten hasten zaigu!!!\nAlberto erritmoa markatuz etorri naiz, xuxurlatuz etorri zaizun zure “pepito grilloa”: ongi zoaz, pultsua ona, erritmo onean Malagako 42 kilometrotan zehar.\nOrain 2 h 44 minutotatik 2 h 45 minutotara pasatuko naizela esaten dizut, beraz nire aholkua 58 segundoz goza dezazun da (utz ezazu 2 segundoko marjina), orraztu zaitez, barre egin eta goza itzazu azken 200 metro hauek, Malagako maratoiko esperientzia bikain hau zure buruan betiko grabaturik gera dadin.\n2 ordu 45 minutu eta 58 segundotako istorio bat, non pausu bakoitza, arnasketa bakoitza, ur botila bakoitza sentitzen saiatu naizen.\nMaratoiarekin batera, aipatu dugun bezala, maratoi erdia ospatzen zen. Bertan Iñaki Lasak ere parte hartu du. Bere amaierako denbora 1 ordu eta 27 minuto izan da. Lasterketan oso gustura sentitu dela aipatzen zigun, asko gozatu duela eta maratoi erdia, maratoiarekin alderatuz, gizakientzako egina dagoela…\nZorionak Alberto eta Iñaki Donostiarrak osoaren partez!!!